***Салықтарды және (немесе) төлемдерді төлеу бойынша кейінге қалдыруды немесе бөліп төлеуді ұсыну тәртібі мен шарттары***

Салықтарды және (немесе) төлемдерді төлеу бойынша кейінге қалдыру немесе бөліп-бөліп төлеу тиісінше салықтардың және (немесе) төлемдердің сомаларын біржолғы немесе кезең-кезеңмен төлей отырып, осы бапта көзделген негіздер болған кезде салықтарды және (немесе) төлемдерді төлеу мерзімін өзгертуді білдіреді.Салық және (немесе) төлем сомаларын біржолғы төлей отырып кейінге қалдыру алты айдан аспайтын мерзімге беріледі. Салықтардың және (немесе) төлемдердің сомаларын тең үлестермен ай сайынғы немесе тоқсан сайынғы төлей отырып бөліп төлеу үш жылдан аспайтын мерзімге беріледі.

Кейінге қалдыру немесе бөліп-бөліп төлеу қаржылық жағдайы белгіленген мерзімде салықты және (немесе) төлемді төлеуге мүмкіндік бермейтін, бірақ оларды төлеу мүмкіндігі кейінге қалдыру немесе бөліп-бөліп төлеу ұсынылатын мерзім ішінде туындайтын салық төлеушіге бір немесе бірнеше салықтар және (немесе) төлемдер бойынша берілуі мүмкін.

Салықтарды және (немесе) төлемдерді төлеу жөніндегі салық міндеттемесін орындау мерзімін өзгерту туралы өтінішке осы Кодекстің 50-бабына сәйкес құжаттар қоса беріледі.

Салықтарды және (немесе) төлемдерді төлеу жөніндегі салық міндеттемесін орындау мерзімін өзгерту туралы немесе оны өзгертуден бас тарту туралы шешімді осы Кодекстің 50-бабына сәйкес осындай шешім қабылдауға уәкілетті орган салық төлеушінің уәкілетті орган белгілеген нысан бойынша өтінішін алған күннен бастап жиырма жұмыс күні ішінде қабылдайды.

Салықтарды және (немесе) төлемдерді төлеу жөніндегі салық міндеттемесін орындау мерзімін өзгерту туралы шешім оған қол қойылған күннен бастап қолданысқа енгізіледі.

Салықтарды және (немесе) төлемдерді төлеу жөніндегі салық міндеттемесін орындау мерзімін өзгертуден бас тарту туралы шешім дәлелді болуға тиіс.

***А.Шагиров, «Астана – жаңа қала» МКБ бас маманы***